|  |
| --- |
| Dokument oprettet 07. oktober 2019Sag 155437 – Dok. 458647 |

# Referat af DH’s repræsentantskabsmøde den 4. - 5. oktober 2019

1. Velkomst og åbning af repræsentantskabsmødetDH’s formand, Thorkild Olesen, bød velkommen til repræsentantskabsmødet.

2. Valg af dirigentDirektør i Parkinsonforeningen, Astrid Blom, blev valgt som dirigent. Dirigenten konstaterede, at mødet var rettidigt varslet og lovligt indkaldt ifølge DH’s vedtægter. Dirigenten konstaterede, at mødet var beslutningsdygtigt.

3. Godkendelse af forretningsorden
Forretningsordenen blev godkendt.

4. Godkendelse af dagsorden
Dagsordenen blev godkendt.

5. Valg af stemmetællere
Tre medarbejdere fra DH’s sekretariat blev valgt som stemmetællere.

6. Evt. spørgsmål til referat fra repræsentantskabsmøde 2016
Der var ingen spørgsmål eller bemærkninger.

7. Formandens beretning
Den skriftlige årsberetning er udsendt forud for repræsentantskabsmødet. På mødet supplerede Thorkild Olesen med en mundtlig beretning.

Thorkild indledte den mundtlige beretning ved at henvise til regeringens og støttepartiernes forståelsespapir, som bærer præg af mange af DH’s mærkesager. Det er eksempelvis specialisering, retssikkerhed og fokus på uddannelse til unge med handicap. DH mangler dog stadig at se handling bag ordene, og udspillet til den nyligt præsenterede finanslov viser, at DH fortsat skal hjælpe politikerne med at gøre intentionerne og løfterne til virkelighed.

I den forbindelse takkede Thorkild alle dem, der bidrager til DH’s arbejde på lokalt såvel som nationalt plan. DH står stærkere, når medlemsorganisationerne bidrager med deres viden og erfaringer. Samarbejdet er blandt andet kommet til udtryk i en række konkrete forslag til at få flere unge med handicap i en ungdomsuddannelse, men også i udviklingen af DH’s nye socialpolitik. Samtidig takkede Thorkild de lokale DH-aktive, der sikrer, at handicapområdet bliver løftet i alle landets kommuner og handicapråd. Trods godt engagement er DH ikke i mål med sine politiske ønsker, hvorfor arbejdet for at sikre DH en stemme i debatten fortsætter.

Thorkild nævnte i den forbindelse, at forretningsudvalget har besluttet at nedsætte et webpanel, der har til hensigt at skærpe DH’s argumentation over for politikere og presse. Thorkild opfordrede alle medlemsorganisationer til at deltage i panelet og bidrage med deres indsigter. Desuden er det en højt prioriteret opgave for DH’s nye direktør, Katrine Tang, at skubbe på den igangværende udvikling, hvor DH skal være en konstruktiv medspiller.

Siden sidste repræsentantskabsmøde har DH opnået en række resultater, som DH kan være stolt af. Danmark har fået et forbud mod diskrimination af mennesker med handicap. Forbuddet indeholder ikke regler om rimelig tilpasning, men det fremgår af økonomiaftalen mellem regeringen og kommunerne, at rimelig tilpasning på skole- og dagtilbudsområdet vil komme med i loven. Derudover er der vedtaget en ambitiøs plan for at hjælpe flere mennesker med handicap i job, hvilket betyder lettere adgang til hjælpemidler, afskaffelse af aldersgrænser for hjælpemidler og konkrete mål, som kommunen er forpligtet til at følge op på.

Desuden bærer den nye medieaftales afsnit om tilgængelighed præg af mange af DH’s forslag. Til resultatet tæller også, at der i satspuljen for 2019 blev vedtaget at udarbejde en handicappolitisk handlingsplan på uddannelsesområdet. DH har også sikret ro omkring udlodningsmidlerne, og der er kommet nye midler til lokalt handicappolitisk arbejde i den nye Lokalpulje. I internationalt regi har DH sammen med SUHM vundet Operation Dagsværk, ligesom DH har et rekordstort antal ansøgninger til Handicappuljen.

Thorkild Olesen fremhævede dernæst DH’s arbejde med at præge debatten, så handicapområdet kommer på dagsordenen. DH har opprioriteret kommunikationsarbejdet, som sker i tæt samarbejde med medlemsorganisationerne. Kommunikation er et vigtigt værktøj til at rejse emner politisk. Derfor har DH fået nyt design og logo, som følger med den moderne og konstruktive kommunikation, som DH gerne vil forbindes med. Det er muligt ved hjælp af et markant design. Thorkild takkede medlemsorganisationerne og lokalafdelingerne for at bidrage til processen. Til nye aktive viser vi blandt andet denne film, der kort viser, hvad DH står for og arbejder for: <https://www.youtube.com/watch?v=VdzBeCRpiuQ>.

Thorkild Olesen anerkendte dernæst, at det især er i kommunerne, at handicapområdet på mange områder er presset grundet besparelser. Derfor er indsatsen i lokalafdelingerne afgørende for DH’s arbejde, og han opfordrede medlemsorganisationerne til at støtte op om arbejdet og indstille gode kræfter til det lokale arbejde. Fra nationalt hold har DH ansat en ekstra organisationskonsulent, så der nu er tre medarbejdere, der blandt andet står for at støtte og rådgive DH’s afdelinger.

Mange af afdelingerne har været aktive i forbindelse med den internationale handicapdag den 3. december og brugt dagen til at skabe fokus. Sidste år satte DH på nationalt niveau fokus på dagen, og har gjort et stort arbejde for at gøre dagen til en begivenhed, hvor flere i Danmark taler om handicap. Dagen blev fejret i Handicaporganisationernes Hus, hvor H.K.H. Kronprinsesse Mary og daværende statsminister, Lars Løkke Rasmussen, deltog. Tak til medlemsorganisationerne, der har H.K.H. Kronprinsesse Mary som protektor, for at gøre dette muligt. Et sammendrag af dagen kan ses her: <https://www.youtube.com/watch?v=u-d3YQsV6rY>.

Thorkild Olesen afsluttede den mundtlige beretning med at understrege, at DH har nået meget politisk og kan være stolte. Men, at DH må arbejde benhårdt for at opnå mere. Det skal gøres i fællesskab på markant og konstruktiv vis.

DEBAT
I den efterfølgende debat blev der bl.a. fremført følgende bemærkninger:

### Højere skat

Det blev foreslået, at DH skal arbejde for højere skat. Mange vil være villige til at betale to procent mere for at få løst problemerne på handicapområdet. Det blev også påpeget, at kommunerne bliver straffet for at bruge penge.

Det blev også foreslået at se på reglerne for personligt pensionstillæg.

### Ny socialpolitik

DH’s nye bud på en socialpolitik blev rost, og det blev fremhævet, at socialpolitikken skal tilbage på den politiske dagsorden. Det er positivt, at der er fokus på livskvalitet.

### Ulighed i sundhed

Det blev bemærket, at DH og medlemsorganisationerne i fællesskab har gjort fremskidt på sundhedsområdet. Der var ros til DH’s opprioritering af arbejdet for mere lighed i sundhed.

### Holdningen til handicap fra det omgivende samfund

Holdningen fra det omgivende samfund til mennesker med handicap manglede i beretningen. Der mangler oplysning om handicapområdet, for der er mange myter, der skal nedbrydes. Det skal formidles, hvilke særlige behov, mennesker med handicap har, og hvordan samfundet kan hjælpe.

### Udbud af hjælpemidler

Flere bemærkede at medlemsorganisationerne har svært ved at arbejdet med udbud af hjælpemidler. De gør, hvad de kan, men kravspecifikationerne kan være meget komplicerede og detaljerede. Det bør kunne gøres mere overkommeligt, og det fysiske møde kan også være en vej frem.

Der blev også fremført et positivt eksempel fra en kommune, hvor samarbejdet fungerer godt.

Ift. hjælpemidler er der desuden eksempler på, at kommunerne ikke bevilger det hjælpemiddel, som sundhedsvæsnet anbefaler.

### Familier til børn med handicap

DH har været sent ude ift. fokus på familier med børn med handicap. Mange familier har ingen livskvalitet, og DH bør sætte mere fokus på dem i medierne. Arbejdet skal også ud lokalt, f.eks. ved, at DH etablerer netværk om spørgsmålet.

Det blev også påpeget, at der er pårørende til mennesker med handicap i alle aldre. De er en ressource, som bliver slidt ned af et hårdt familieliv. DH skal være med til at holde fokus på udfordringerne for pårørende.

### Samarbejdet med de unge

Der var ros til DH’s inddragelse af de unge med handicap i arbejdet, f.eks. i forbindelse med arbejdet med ungdomsuddannelse.

### Lokal opbakning fra DH’s medlemsorganisationer

Lokalafdelingerne har brug for opbakning fra DH’s medlemsorganisationer for at sikre mangfoldighed. Der er brug for medlemmer lokalt og fakta fra medlemsorganisationerne, f.eks. når der forhandles budgetter.

### De sociale tilsyn

DH bør sætte fokus på, hvordan de sociale tilsyn udfører deres arbejde. Eksempler på, at tilsynet og kommunen ikke er enige.

### Fakta

Det blev fremført, at det er vigtigt at tage udgangspunkt i fakta, så DH’s initiativ med et webpanel er godt.

### Det digitale område

Der var ros til DH’s arbejde på det digitale område, f.eks. MitID.

### Thorkild Olesen kom i sin tilbagemelding bl.a. ind på følgende:

DH har ikke en eksplicit holdning til skattestigninger, men til, at der prioriteres midler til handicapområdet. Der er cirka 50 mia. kr. ude i kommunerne, som er bundet af budgetloven. Vi skal arbejde for, at budgetloven revideres, så de kan bringes i spil.

Det er godt, at socialpolitikken er blevet til i tæt samarbejde med medlemsorganisationerne. Hvis vi også arbejder sammen i det videre politiske arbejde, skal mange af forslagene nok lykkes.

Sundhed er vigtigt for vores medlemsorganisationer. Vi håber, at DH’s nye direktør, som kommer fra Danske Regioner, kan bidrage til, at sundhed kommer til at fylde endnu mere i DH.

DH forsøger at påvirke omverdenens holdning til handicap ved at arbejde og kommunikere ud fra en opfattelse af, at mennesker med handicap er en ressource. Men der er stadig plads til forbedring. Det Centrale Handicapråd arbejder for samme dagsorden og vil særligt påvirke børn.

Udbud af hjælpemidler er en svær opgave, da vi som brugere ikke nødvendigvis har den tekniske viden. Vi kan kun opfordre medlemsorganisationerne til at prioritere arbejdet, da DH ikke har forudsætningerne for at have viden om mange forskellige typer produkter. DH vil se på, om arbejdet kan tilrettelægges anderledes.

DH’s arbejde med familier til børn med handicap er vigtigt og fremgår af handlingsplanen for 2018-2021. Vi kan ikke gå i gang med hele handlingsplanen på én gang, men er nu nået til børneområdet. DH vil udvikle en politik på området, som bl.a. skal indeholde overgangen fra barn til voksen, sagsbehandlingen og de manglende ressourcer til området. Det er et problem, at kommunens ressourcer er afgørende for sagerne. Thorkild gav udtryk for, at han er glad for opbakningen og samarbejdet med medlemsorganisationerne, og det er også godt med fokus fra f.eks. Facebookgrupper.

DH har samarbejde med andre organisationer om pårørende mere generelt. Der er blandt andet afholdt en høring på Christiansborg. Vi skal finde en bedre måde, at pårørende kan hjælpe deres familiemedlemmer på.

Ros til det gode samarbejde med SUMH.

Det lokale arbejde er vigtigt, fordi kommunerne har så stort et ansvar, og fordi DH har en central plads i de lokale handicapråd. Vi må se på, hvordan vi kan samarbejde om at gøre det endnu bedre og sikre inddragelse af flere medlemsorganisationer, så handicappolitikken bliver forankret bredere.

DH vil fortsat have fokus på digital tilgængelighed.

Beretningen blev godkendt.

8. Præsentation af kandidater til DH’s forretningsudvalg

Hver kandidat fik to minutter til en præsentation.

9. Valg til forretningsudvalget
Thorkild Olesen blev genvalgt som formand for DH uden modkandidat.
Sif Holst blev genvalgt som næstformand for DH uden modkandidat.

Der var indkommet 6 kandidater til de 5 poster som medlem af forretningsudvalget. Valghandlingen og brug af stemmemateriale blev gennemgået.

Resultat af stemmeafgivning blev:

Anni Sørensen, LEV 52 stemmer
Janus Tarp, UlykkesPatientForeningen/PolioForeningen 48 stemmer
Knud Kristensen, SIND 46 stemmer
Mads Brix Baulund, SUMH 40 stemmer
Jan Jakobsen, Muskelsvindfonden 39 stemmer
Lars Knudsen, Danske Døves Landsforbund 34 stemmer (ikke valgt)

10. Ligestillingsregnskab
Thorkild Olesen orienterede om ligestillingsregnskabet. På repræsentantskabsmødet i 2007 blev der vedtaget en ligestillingspolitik for DH med det budskab, at begge køn kan og bør bidrage til DH’s arbejde i alle faglige og politiske sammenhænge. Dette skal søges realiseret, bl.a. i forbindelse med sammensætning af de interne organer i DH, og ved udpegning af repræsentanter på internationalt, nationalt, regionalt og kommunalt niveau.

For at kunne følge udviklingen udarbejdes et ligestillingsregnskab over kønsfordeling på div. tillidsposter. Målsætningen er minimum en 40/60 fordeling af mænd og kvinder, og det udsendte ligestillingsregnskab viser, at målsætningen er nået i langt de fleste tilfælde.

Orienteringen blev taget til efterretning.

11. Retningslinjer for udpegelse til råd og nævn
Sif Holst gennemgik principperne for udpegelse af DH-repræsentanter til råd og nævn. Det udsendte forslag er ikke ændret siden repræsentantskabsmødet 2017. Det bærende princip er, at en person skal have en indstilling fra sin egen medlemsorganisation, når der sker udpegning til råd og nævn som repræsentant for DH.

Retningslinjerne blev godkendt.

12. Fremlæggelse af regnskab
DH’s regnskabschef, Henrik Peter Hansen, orienterede om regnskabet.

DH har i de sidste 5 år haft overskud på driften, hvilket har haft den konsekvens, at DH er blevet selvfinansierende. Det vil sige, at DH kan klare den løbende drift uden at trække på kassekreditten. I 2019 forventes således et overskud på 1,3 mio. kr., hvilket er væsentligt bedre end det budgetterede overskud på 160.000 kr.

De væsentlige indtægter i DH er udlodningsmidlerne og indtægter fra DH’s Brugerservice, og herudover er der også kontingentindtægter. Internationalt Samarbejde modtager midler fra Udenrigsministeriet, som efterfølgende udbetales til de medlemsorganisationer, som har projekter i udviklingslandene. Indtægterne i Brugerservice kommer fra udstedelse af parkeringskort og ledsagerkort, og denne indtægt har i de sidste år ligget stabilt på 5,0 mio. kr.

Udlodningsmidlerne har over perioden været stigende og med nogle store udsving. I 2017 fik DH således en stor efterregulering på 1,3 mio. kr. vedrørende årene før 2017. Også i 2019 har Socialstyrelsen annonceret en efterregulering, som betyder, at DH får en efterregulering på knap 1 mio. kr. i 2019, så DH i 2019 forventes at modtage 13,4 mio. kr. i tilskud.

DH’s egenkapital har i perioden 2016-2018 ligget konstant omkring 92-93 mio. kr. En del af egenkapitalen er imidlertid bundet til en ejendomsfond, som udtrykker værdien af de donationer, DH i sin tid modtog fra Velux Fonden, Realdania og A.P. Møller Fonden. Disse donationer er underlagt en tilbagebetalingsforpligtigelse, således at hvis DH sælger huset inden for en 10-årig periode, skal en andel betales tilbage til fondene. Dette beløb afskrives med 1/10 hvert år og overføres til den frie egenkapital. I 2022 er hele ejendomsfonden overført til den frie egenkapital.

Handicaporganisationernes Hus på Blekinge Boulevard ejes af DH Ejendom Aps. DH Ejendom ejes 100 % af DH. Kapitalværdien var i 2016 91,3 mio. kr., i 2017 på 88,5 mio. kr. og i 2018 86,7 mio. kr., hvilket er udtryk for, at DH Ejendom i perioden har kørt med underskud, som dog år for år er blevet mindre og mindre. En meget stor andel af DH’s samlede egenkapital er således bundet i ejendommen på Blekinge Boulevard og kan ikke umiddelbart gøres likvid.

For at få et mål for, hvor stor den nødvendige/likvide egenkapital skulle være i DH for at kunne imødegå udsving i indtjeningen, vedtog man tilbage i 2015, at 3,0 mio. kr. var et fornuftigt mål. DH har ved udgangen af 2018 en likvid egenkapital på 6,2 mio. kr., og med et forventet overskud i 2019 på 1,3 mio. kr. vil den ved udgangen af 2019 være over 7 mio. kr. Dette forhold gør, at DH i perioden fremover kan nøjes med at budgettere med små overskud og endda med underskud i enkelte år.

**Spørgsmål til regnskabet:**
Der blev spurgt til, om den likvide egenkapital er anbragt i værdipapirer, og det blev oplyst, at dette ikke er tilfældet, idet midlerne står på en kassekredit.

Der blev udtrykt ønske om, at efterregulering af udlodningsmidler udbetales hurtigst muligt, hvortil det blev oplyst, at DH er i dialog med Socialstyrelsen..

Orienteringen blev taget til efterretning.

13. Valg af revision
DH har i mere end 10 år haft den samme revisor og har været helt tilfreds med samarbejdet. Som følge af DH’s status som rammeorganisation, hvor DH på vegne af Udenrigsministeriet modtager og fordeler store årlige tilskud, er DH underlagt diverse retningslinjer og praksis, bl.a. at skifte revisor med års mellemrum.

DH har derfor indhentet tilbud fra 3 revisionsselskaber. På baggrund af de vurderingskriterier, der var opstillet, har DH’s forretningsudvalg peget på Deloitte som det bedste.

Deloitte blev valgt som ny revisor for DH.

14. Forslag til ændring af DH’s vedtægter
Thorkild Olesen orienterede om baggrunden for forslaget om ændring af DH’s vedtægter. Forretningsudvalget nedsatte i 2018 Arbejdsgruppen om kriterier for optagelse i DH. Arbejdsgruppen har haft til opgave at gennemgå eksisterende kriterier for optagelse i DH med henblik på at komme med forslag til evt. ændringer, samt at opstille scenarier for DH som organisation og drøfte disse med DH’s medlemsorganisationer. Dette har været drøftet på et møde i Handicappolitisk Råd, og på baggrund af denne drøftelse har arbejdsgruppen udarbejdet nogle anbefalinger til forretningsudvalget.

Arbejdsgruppen vurderer, at der ikke er akut behov for vedtægtsændringer, men det kan overvejes at foretage mindre justeringer af DH’s vedtægter. Med udgangspunkt i arbejdsgruppens anbefalinger indstiller DH’s forretningsudvalg, at DH’s formålsbeskrivelse udbygges med Handicapkonventionens relationelle handicapbegreb, og at det tilføjes, at ansøgende organisationer skal have en demokratisk opbygning samt ingen aldersgrænse for medlemmer.

**Spørgsmål og bemærkninger:**Der blev spurgt ind til, hvordan forslaget om ingen aldersgrænse vil påvirke SUMH, og Thorkild Olesen oplyste, at SUMH er nævnt i DH’s vedtægter, og at SUMH’s status som medlem af DH ikke påvirkes eller ændres med den foreslåede ændring.

Der blev spurgt ind til, om forslaget om ingen aldersgrænse retter sig mod en organisations medlemmer eller en organisations indsatsområde. Thorkild Olesen præciserede, at forslaget retter sig mod en organisations medlemmer. Dvs., der i en organisations vedtægter ikke må være en aldersbegrænsning for medlemmer.

Som opfølgning på dette blev der spurgt direkte til, om vedtægtsændringen om ingen aldersgrænse for medlemmer har betydning for optagelse af Decibel. Hertil svarede Thorkild Olesen, at dette ikke er tilfældet. Forslag til vedtægtsændring er udarbejdet før ansøgningen fra Decibel, og hvis vedtægtsændringen vedtages, så udelukker det ikke Decibel fra optagelse i DH.

Herefter orienterede dirigenten om processen for afstemning, hvor vedtægtsændringer kræver 2/3 flertal.

 Forslag til vedtægtsændringer blev vedtaget.

15. Indkomne forslag

Ansøgning fra Leverforeningen om optagelse i DHFormanden for Leverforeningen, Lone McColaugh, deltog i punktet, og hun motiverede ansøgningen ved at forklare om foreningen, og de problematikker dens medlemmer oplever. Derefter var der en række spørgsmål til formanden for Leverforeningen.

Der blev spurgt til, hvorvidt Leverforeningen er medlem af Danske Patienter. Svaret var afkræftende, da det er for dyrt.

Der blev også søgt afklaring på forskellen på medlemsskaber jf. Leverforeningens vedtægter. Formanden for Leverforeningen forklarede, at Leverforeningen har individuelle og kollektiver medlemsskaber (familier, organisationer m.fl.) samt støttemedlemmer – eksempelvis læger. Sidstnævnte kategori er ikke at betegne som fuldt medlemskab, og sådanne medlemmer kan ikke vælges til eksempelvis formandsposten.

Der blev endvidere spurgt ind til Leverforeningens regnskab, og hvorvidt forretningsudvalget har set og vurderet det. Formanden for Leverforeningen gjorde det klart, at de ikke søgte medlemskab i DH pga. økonomien, og at deres regnskaber ikke er hemmelige.

Thorkild Olesen bekræftede, at DH’s forretningsudvalg havde kendskab til Leverforeningens økonomi, der ikke gav grund til bekymring, ej heller, at der skulle være et økonomisk motiv til at søge om optagelse, idet Leverforeningen allerede nu kan søge om udlodningsmidler.

Der blev spurgt til, om leverkræft-patienter kan blive medlem af Leverforeningen. Det bekræftede formanden, Lone McColaugh, samt at foreningen har flere medlemmer med leverkræft.

Der blev stillet et yderligere spørgsmål om, hvorfor udgiften til DH ikke betyder noget, når udgiften til Danske Patienter gør. Svaret fra Leverforeningens formand var, at medlemsskabet af Danske Patienter udgør 60 -70.000 kr., og de i Leverforeningen føler tilhørsforhold til DH, samt at de nu opfylder kriterierne for et medlemsskab.

Lone McColaugh forlod salen, og Thorkild orienterede om, at Leverforeningen opfylder de formelle krav til medlemskab, hvorfor forretningsudvalget har indstillet dette til repræsentantskabet. Herefter orienterede dirigenten om processen for afstemning.

Repræsentantskabet besluttede at optage Leverforeningen som nyt medlem i DH.

Lone McColaugh returnerede til mødet, hvor Thorkild Olesen bød Leverforeningen velkommen i DH med ønsket om et godt samarbejde.

### **Ansøgning fra Decibel om optagelse i DH**

Fra Decibel deltog formand, Stella Dyrberg, og sekretariatsleder, Sara Maria Cordtz, der begge motiverede Decibels ansøgning om optagelse i DH, hvor det bl.a. blev gjort klart, at foreningens arbejde er begrænset til målgruppen af børn og unge med høretab, mens der ikke er aldersbegrænsninger på foreningens medlemskab. Foreningen har fokus på det teknologiske, audiopædagogik og forskning på området, og Decibel ser sig selv som repræsenterende en gruppe, der ikke er medlemmer af DH’s øvrige medlemsorganisationer.

Der blev fra salen rejst en bekymring om, hvorvidt Decibel er for tæt associeret med industrien for cochlear implants (CI) og høreapparater. Dette blev afvist af Decibels sekretariatsleder, Sara Maria Cordtz, idet Decibel har klare etiske regler omkring uafhængighed.

Der blev fra flere sider stillet spørgsmål til, hvorfor Decibel afgrænser sin målgruppe, idet man som forældrekreds kan arbejde med voksenområdet, og derved kunne Decibel søge optagelse hos en af DH’s medlemsforeninger. Der blev også spurgt ind til eventuelt overlap med Høreforeningen, ligesom der blev søgt afklaring på, hvorvidt Decibel er medlem af Danske Patienter.

Stella Dyrberg og Sara Maria Cordtz gjorde det klart, at de mener, at Decibel adskiller sig ud fra DH’s øvrige medlemsorganisationer uden at være i opposition til Høreforeningen. Decibel er ikke medlem af Danske Patienter.

Der blev rejst en bekymring fra både FDDB, DDL og Høreforeningen om, at Decibel repræsenterer selvsamme medlemmer, idet begge har forældregrupper samt et fokus på unge. Hertil svarede Stella Dyrberg og Sara Maria Cordtz, at Decibels medlemmer ikke føler sig repræsenteret i Høreforeningen og FDDB, men at Decibels fokus på taletræning igennem et samarbejde ville kunne komme Høreforeningen og FDDBs medlemmer til gode.

Stella Dyrberg og Sara Maria Cordtz forlod herefter salen.

Thorkild Olesen motiverede forretningsudvalgets indstilling og redegjorde for ønsket om konsensus blandt medlemsorganisationerne. Han beklagede fejlen i indstillingen, der fremstillede Decibel som havende aldersgrænse for medlemmer, hvilket som tidligere oplyst ikke er tilfældet.

Flere indlæg støttede op om forretningsudvalgets indstilling, bl.a. FDDB, DDL og Høreforeningen med henvisning til dobbelt repræsentation af medlemmer og overlappende arbejdsområder, mens enkelte tilkendegav et ønske om at optage Decibel som medlem af DH, idet Decibels medlemmer øjensynligt ikke føler sig repræsenteret blandt DH’s nuværende medlemsforeninger.

Dirigenten gennemgik processen for afstemning.

Repræsentantskabet besluttede *ikke* at optage Decibel som nyt med i DH, idet tre stemte for Decibels optagelse, 50 stemte imod og seks undlod at stemme.

Formand, Stella Dyrberg, og sekretariatsleder, Sara Maria Cordtz, blev efterfølgende orienteret om udfaldet af afstemningen og opfordret til samarbejde med DH’s medlemsorganisationer.

### Arbejdsgruppe om regional struktur.

Stella Steengaard fra DH Vordingborg motiverede forslaget. Der ønskes nedsat en arbejdsgruppe, som kan undersøge fordele og ulemper ved at indføre et regionalt niveau i DH’s vedtægter.

Thorkild Olesen fremlagde forretningsudvalgets indstilling om at forkaste forslaget, bl.a. på baggrund af, at et formelt regionalt niveau vil kræve yderligere ressourcer og tillidsfolk, og vurderingen er, at DH ikke kan levere dette. Desuden ønsker forretningsudvalget at afvente det politiske arbejde; herunder, at specialeplanlægningen falder på plads med evt. ny opgavefordeling, som måske giver regionerne flere opgaver på handicapområdet, inden behovet for en formel regional struktur i DH vurderes.

I den efterfølgende debat blev forretningsudvalgets indstilling støttet fra flere sider, og der blev anbefalet i stedet at arbejde for et regionalt handicapråd, som i Region Hovedstaden.

Der blev også fremført eksempler fra Region Syddanmark med det regionale kontaktforum på handicapområdet, der har virket godt i forhold til samarbejde.

Dirigenten gennemgik processen for afstemning.

Forslaget blev forkastet, men Thorkild Olesen opfordrede til fortsat dialog omkring etableringen af et regionalt handicapråd i Region Sjælland.

16. Dato for repræsentantskabsmøde 2021

Forretningsudvalget indstillede til, at næste repræsentantskabsmøde afholdes fredag d. 29. og lørdag d. 30. oktober 2021. Forslaget blev vedtaget.

17. Evt.
Efter enkelte bemærkninger afsluttede Thorkild Olesen repræsentantskabsmødet, hvor han takkede for valget og et godt repræsentantskabsmøde samt Astrid Blom for indsatsen som dirigent. DH er en god og stærk bevægelse, der samarbejder om at nå gode resultater. Det skal vi blive ved med og endnu bedre til fremover.